CELEX: 32021D0219(02)
Language: bg
Date: 2021-02-17 00:00:00
Title: Решение на Комисията от 17 февруари 2021 година за уведомяване на Република Камерун относно възможността да бъде определена за несътрудничеща трета държава в борбата с незаконния, недеклариран и нерегулиран риболов (нотифицирано под номер C(2021)981) 2021/C 59 I/01

19.2.2021   
               
               
                  BG
               
               
                  Официален вестник на Европейския съюз
               
               
                  CI 59/1
               
            
         РЕШЕНИЕ НА КОМИСИЯТА
         от 17 февруари 2021 година
         за уведомяване на Република Камерун относно възможността да бъде определена за несътрудничеща трета държава в борбата с незаконния, недеклариран и нерегулиран риболов
         
            
               (нотифицирано под номер C(2021)981)
            
         
         (2021/C 59 I/01)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално член 32 от него,
         като има предвид, че:
         1.   ВЪВЕДЕНИЕ
         
         
                     (1)
                  
                  
                     Регламентът относно ННН риболов се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов.
                  
               
                     (2)
                  
                  
                     В глава VI от Регламента относно ННН риболов се посочват процедурата за определяне на несътрудничещите трети държави, действията, които се предприемат спрямо тях, съставянето на списък на такива държави, заличаването от този списък, оповестяването на списъка и евентуалните извънредни мерки.
                  
               
                     (3)
                  
                  
                     В съответствие с член 31 от Регламента относно ННН риболов Комисията определя третите държави, които смята за несътрудничещи в борбата с ННН риболов. Дадена трета държава се определя за несътрудничеща, ако не изпълнява предвидените в международното право задължения да предприема действия за предотвратяване, възпиране и премахване на ННН риболов като държава на знамето, пристанищна държава, крайбрежна държава или държава на пазара.
                  
               
                     (4)
                  
                  
                     Преди да определи третите държави за несътрудничещи съгласно член 31 от Регламента относно ННН риболов, Комисията първо ги уведомява в съответствие с член 32 от посочения регламент за възможността да бъдат определени за несътрудничещи. Това уведомление има предварителен характер.
                  
               
                     (5)
                  
                  
                     Уведомлението се основава на критериите, заложени в член 31 от Регламента относно ННН риболов. Комисията също така взема под внимание всички действия, предвидени в член 32 от посочения регламент, по отношение на уведомените трети държави. По-конкретно Комисията включва в уведомлението информация относно основните факти и съображения, на които се основава това определяне, и дава възможност на съответните държави да отговорят и да представят доказателства, които опровергават определянето, или, ако е целесъобразно — план за действие и предприетите мерки за подобряване на положението. Комисията осигурява на уведомените трети държави подходящ срок за отговор на уведомлението и разумен срок, за да коригират положението.
                  
               
                     (6)
                  
                  
                     Определянето на несътрудничещи трети държави съгласно член 31 от Регламента относно ННН риболов се основава на прегледа на цялата информация, посочена в член 31, параграф 2 от същия регламент. Съгласно посочената разпоредба прегледът трябва да обхваща цялата информация, получена съгласно Регламента относно ННН риболов, или, когато е целесъобразно, всяка друга имаща отношение информация, като например данни за улова, търговска информация, получена от националните статистически данни и други надеждни източници, корабни регистри и бази данни, приети от регионални организации за управление на рибарството (РОУР) програми за документиране на улова или програми за статистически документи и списъци на кораби, извършващи ННН риболов, както и всяка друга информация, получена в пристанищата и в зоните за риболов.
                  
               
                     (7)
                  
                  
                     В съответствие с член 33 от Регламента относно ННН риболов Съветът съставя списък на несътрудничещите трети държави. По отношение на тях се прилагат мерките, определени, наред с другото, в член 38 от Регламента относно ННН риболов.
                  
               
                     (8)
                  
                  
                     В съответствие с член 20, параграф 1 от Регламента относно ННН риболов заверените от трети държави на знамето сертификати за улов се приемат, при условие че съответните трети държави на знамето са уведомили Комисията относно мерките за прилагане, контрол и изпълнение на законите, подзаконовите актове и мерките за опазване и управление, които техните риболовни кораби са длъжни да спазват.
                  
               
                     (9)
                  
                  
                     В съответствие с член 20, параграф 4 от Регламента относно ННН риболов Комисията установява административно сътрудничество с трети държави в областите, свързани с прилагането на съдържащите се в същия регламент разпоредби за сертифициране на улова.
                  
               2.   ПРОЦЕДУРА ПО ОТНОШЕНИЕ НА РЕПУБЛИКА КАМЕРУН
         
         
                     (10)
                  
                  
                     Република Камерун (наричана по-долу „Камерун“) внесе уведомлението си като държава на знамето съгласно член 20 от Регламента относно ННН риболов и то беше прието от Комисията на 15 юли 2009 г.
                  
               
                     (11)
                  
                  
                     През август 2019 г. Комисията започна процес на административно сътрудничество с органите на Камерун в контекста на борбата с ННН риболов. Това сътрудничество обхвана по-специално условията за предоставяне на камерунска националност на риболовни кораби, действащите национални договорености за регистрация на риболовни кораби на територията на държавата, условията за правото на плаване под знамето на държавата и произтичащите от това системи за контрол. В рамките на писмена кореспонденция с камерунската страна Комисията изиска и провери цялата необходима информация (например списъка на корабите, регистрирани под знамето на Камерун, и списъка на корабите, получили лиценз за риболов от компетентните органи на Камерун), за да извърши оценка на степента на изпълнение от страна на Камерун на неговите международни задължения в борбата с ННН риболов.
                  
               
                     (12)
                  
                  
                     Камерун е ратифицирал Конвенцията на Организацията на обединените нации по морско право от 1982 г. (UNCLOS) (2). Камерун не е договаряща страна, нито сътрудничеща недоговаряща страна в нито една РОУР.
                  
               
                     (13)
                  
                  
                     За да може да извърши оценка на спазването от страна на Камерун на задълженията му като държава на знамето, пристанищна държава, крайбрежна държава или държава на пазара, предвидени съгласно международното право, Комисията издири, събра и анализира цялата информация, необходима за тази цел, като например информация, публикувана от РОУР, информация, предавана от органите на пристанищни държави в рамките на сътрудничеството в борбата с ННН риболов, информация от достъпни и надеждни бази данни, както и публично достъпна информация.
                  
               3.   ВЪЗМОЖНОСТ ЗА ОПРЕДЕЛЯНЕ НА КАМЕРУН ЗА НЕСЪТРУДНИЧЕЩА ТРЕТА ДЪРЖАВА
         
         
                     (14)
                  
                  
                     Съгласно член 31, параграф 3 от Регламента относно ННН риболов Комисията извърши анализ на задълженията на Камерун като държава на знамето, пристанищна държава, крайбрежна държава или държава на пазара. За целите на този анализ Комисията взе предвид критериите, определени в член 31, параграфи 4—7 от Регламента относно ННН риболов.
                  
               3.1.   Мерки, предприети във връзка с повтарящите се дейности по ННН риболов и търговските потоци на продукти, получени от ННН риболов (член 31, параграф 4 от Регламента относно ННН риболов)
         
         
                     (15)
                  
                  
                     В съответствие с член 31, параграф 4, буква а) от Регламента относно ННН риболов Комисията извърши анализ на предприетите от Камерун мерки по отношение на повтарящите се дейности по ННН риболов, извършвани или подпомагани от риболовни кораби, плаващи под неговото знаме, от негови граждани или от риболовни кораби, които извършват дейност в морските води на тази държава или използват нейните пристанища.
                  
               
                     (16)
                  
                  
                     Въз основа на информацията, която се съдържа в изготвения от Комисията по рибата тон в Индийския океан (IOTC) списък на корабите, извършващи ННН риболов, и информацията, предоставена от съответните органи на Камерун, Комисията установи, че следните кораби са плавали под знамето на Камерун след включването им в списъка на IOTC за ННН риболов (3): UTHAIWAN (предишно име WISDOM SEA REEFER, № в ММО 7637527), SEA VIEW (предишно име AL WESAM 2, № в ММО 8692342) и SEA WIND (предишно име AL WESAM 1, № в ММО 8692354) (4).
                  
               
                     (17)
                  
                  
                     Органите на Камерун потвърдиха пред Комисията, че посочените кораби плават под знамето на Камерун след включването им в списъка на IOTC на корабите, извършващи ННН риболов.
                  
               
                     (18)
                  
                  
                     Корабът AL WESAM 5, включен в списъка на корабите, извършващи ННН риболов, е сменил знамето си със знамето на Камерун под името PROGRESO, поради което списъкът на IOTC е бил съответно изменен през ноември 2020 г. (5).
                  
               
                     (19)
                  
                  
                     В това отношение въведените в Камерун процедури, които предшестват регистрацията на риболовен кораб, не включват цялостна предварителна оценка на минали данни за спазване на изискванията и на възможностите на кораба да спазва всички приложими разпоредби и международни мерки, нито проверка на приетите от РОУР списъци на кораби, извършващи ННН риболов, както е предвидено в точки 36 и 42 от Международния план за действие за предотвратяване, възпиране и премахване на незаконния, недеклариран и нерегулиран риболов (МПД за ННН риболов) (6). Подобни практики могат да доведат до дейности по ННН риболов, извършвани от кораби, които плават под знамето на Камерун.
                  
               
                     (20)
                  
                  
                     Това става ясно и от факта, че риболовният кораб UTHAIWAN е продължил да плава под знамето на Хондурас, макар да е бил регистриран от Камерун като кораб, плаващ под неговото знаме. Информацията беше потвърдена от органите на Хондурас в съобщение до IOTC (7). Тази ситуация нарушава член 92, параграф 2 от UNCLOS, в който се посочва, че кораби не могат да плават под знамето на повече от една държава и че в този случай те могат да се считат за кораби без националност.
                  
               
                     (21)
                  
                  
                     С оглед на информацията, предоставена от органите на Камерун, Комисията също така установи, че списъкът на регистрираните кораби, плаващи под неговото знаме, не се поддържа правилно. Органите потвърдиха имената на риболовните кораби, плаващи под знамето на Камерун, които не фигурират в предоставения на Комисията списък на регистрираните кораби (UTHAIWAN, MAYI SEIS, № в ММО 8803630), както е посочено в съображение 11. Наред с това съгласно информацията, събрана от Комисията от достъпните бази данни, през 2019 г. и 2020 г. (8) под знамето на Камерун са били регистрирани най-малко 12 риболовни кораба, които обаче не са включени в списъка, предоставен на Комисията. С тези действия органите на Камерун нарушават член 94, параграф 2, буква а) от UNCLOS и препоръката в точка 42 от МПД за ННН риболов, в които се посочва, че всяка държава трябва да поддържа регистър с имената и данните на корабите, които плават под нейното знаме. Това също така потвърждава, че Камерун не притежава надеждна и установена процедура за регистрация на кораби, плаващи под неговото знаме.
                  
               
                     (22)
                  
                  
                     Същевременно регистрацията на няколко риболовни кораба за ограничен период от време (2019 г. и 2020 г.) поставя под въпрос възможностите на камерунските органи да установят действителна връзка между Камерун и тези кораби, което нарушава условията, предвидени за националността на корабите в член 91 от UNCLOS.
                  
               
                     (23)
                  
                  
                     В публично достъпна информация (9) беше изтъкнато, че през 2020 г. кораб, плаващ под знамето на Камерун (OLUTORSKY, № в ММО 8826151), е бил заловен да извършва незаконни риболовни дейности във водите на трета държава. Корабът е бил арестуван и на неговия оператор е била наложена глоба от крайбрежната държава.
                  
               
                     (24)
                  
                  
                     Наред с това през 2019 г. корабът UTHAIWAN, който плава под знамето на Камерун, беше задържан в пристанище на трета държава и на неговия оператор беше наложена глоба от органите на тази трета държава за влизане в пристанището без уведомление и за това, че фигурира в списък на корабите, извършващи ННН риболов (10).
                  
               
                     (25)
                  
                  
                     Въз основа на информацията, посочена в предходните съображения, Комисията заключи, че Камерун не е спазил задълженията си като държава на знамето да упражнява контрол върху своя флот и да предотвратява неговото участие в дейности по ННН риболов във води извън своята юрисдикция. Това представлява нарушение на член 94, параграфи 1 и 2 от UNCLOS, където се предвижда, че всяка държава трябва да осъществява ефективно своята юрисдикция и да упражнява контрол върху корабите, плаващи под нейното знаме. Съответно Камерун не е изпълнил задължението си за дължима грижа, т.е. не е използвал подходящи средства, не е положил максимални усилия и не е предприел всички възможни действия, за да предотврати ННН риболов от страна на кораби, плаващи под неговото знаме (11). Това неизпълнение е също така в противоречие с точки 34 и 35 от МПД за ННН риболов, според които държавите следва да гарантират, че риболовните кораби, които имат право да плават под тяхното знаме, не участват, нито подкрепят ННН риболов; в тези разпоредби също така се предвижда възможност преди регистрирането на риболовен кораб държавите на знамето да упражняват своето задължение да гарантират, че посочените кораби не участват в ННН риболов.
                  
               
                     (26)
                  
                  
                     Вследствие на това не може да се изключи също така, че посочените в съображения 16—24 риболовни кораби, регистрирани в Камерун и имащи камерунска националност и право да плават под знамето на тази държава, са извършвали ННН риболов или дейности, свързани с такъв риболов, в области извън националната юрисдикция на Камерун, включително в райони под юрисдикцията на трети държави, и че са използвали пристанищата на трети държави. Наред с това липсата на контрол от страна на Камерун върху корабите, плаващи под неговото знаме, позволява на тези кораби да разтоварват и/или трансбордират продукти от риболов и следователно не може да се възпрепятства навлизането на пазарите на продукти, получени от ННН риболов.
                  
               
                     (27)
                  
                  
                     Предвид съображенията, изложени в настоящия раздел, и въз основа на всички факти, събрани от Комисията, беше установено съгласно член 31, параграф 3 и параграф 4, буква а) от Регламента относно ННН риболов, че Камерун не е изпълнил задълженията си съгласно международното право по отношение на предприемането на действия за предотвратяване, възпиране и премахване на ННН риболов.
                  
               
                     (28)
                  
                  
                     Въз основа на информацията в съображение 26 и съгласно член 31, параграф 3 и параграф 4, буква б) от Регламента относно ННН риболов се стигна до заключението, че Камерун не е успял да предотврати достъпа до пазарите на продукти, получени от ННН риболов.
                  
               3.2.   Липса на сътрудничество и принудителни мерки (член 31, параграф 5 от Регламента относно ННН риболов)
         
         
                     (29)
                  
                  
                     В съответствие с член 31, параграф 5, буква а) от Регламента относно ННН риболов Комисията извърши анализ на сътрудничеството си с Камерун, за да провери дали неговите органи са сътрудничили ефективно, като са отговаряли на запитвания, предоставяли са обратна информация или са разследвали въпроси относно ННН риболов и свързани с него дейности.
                  
               
                     (30)
                  
                  
                     Комисията срещна затруднения при установяването на контакт с компетентните риболовни и морски органи на Камерун. Наред с това посочените органи не реагираха на представените от Комисията искания, като предоставиха само частични отговори и предприеха ограничени последващи действия по повдигнатите въпроси. Така например Комисията не получи ясни и изчерпателни обяснения нито относно статута и дейностите на риболовните кораби, плаващи под знамето на Камерун, нито относно процедурата за регистрация на риболовни кораби, плаващи под знамето на Камерун.
                  
               
                     (31)
                  
                  
                     Същевременно Камерун не успя да докаже, че сътрудничи с други държави и координира дейностите си с тях и съответните РОУР по отношение на кораби, плаващи под неговото знаме и вписани от такива организации в списъци на кораби, извършващи ННН риболов, във връзка с опазването и управлението на рибните ресурси, както е посочено в точка 28 от МПД за ННН риболов. Камерун не отговори на искания за взаимопомощ, изпратени през 2020 г. от една държава членка съгласно член 51 от Регламента относно ННН риболов, нито на искания, отправени през 2019 г. и 2020 г. от друга държава членка, по отношение на риболовни кораби, плаващи под неговото знаме, които са използвали пристанища на Европейския съюз.
                  
               
                     (32)
                  
                  
                     В съответствие с член 31, параграф 5, буква б) от Регламента относно ННН риболов Комисията извърши анализ на съществуващите принудителни мерки за предотвратяване, възпиране и премахване на ННН риболов, приети от Камерун.
                  
               
                     (33)
                  
                  
                     Съгласно информацията, събрана от Комисията от достъпните бази данни и както е посочено в съображение 21, през 2019 г. и 2020 г. Камерун е регистрирал под своето знаме най-малко 12 риболовни кораба. Всички тези кораби извършват риболов във води извън юрисдикцията на Камерун. Въпреки че отправи запитване за съответната правна уредба, прилагана в Камерун, Комисията не получи никаква информация. Според наличната информация от публични източници изглежда, че съществуващото национално законодателство в областта на рибарството (Loi № 94/01 portant régime des forêts, de la faune et de la pêche (12)) не съдържа специални разпоредби по отношение на управлението и контрола на риболовните кораби в териториалните води на Камерун, във водите под негова юрисдикция и извън неговите води.
                  
               
                     (34)
                  
                  
                     Посочената правна уредба не е в съответствие с член 94, параграф 2, буква б) от UNCLOS, в който се предвижда, че държавата на знамето упражнява по силата на вътрешното си право юрисдикция върху корабите, плаващи под нейното знаме. Освен това съгласно точки 31, 32 и 33 от Незадължителните насоки на ФАО относно действията на държавите на знамето последните следва да прилагат режим на контрол върху корабите, плаващи под тяхното знаме, да са въвели мерки за принудително изпълнение, чрез които, наред с другото, се откриват нарушения на приложимите закони, разпоредби и международни мерки за опазване и управление (13), както и да прилагат адекватни санкции и мерки срещу нарушителите. Санкциите и мерките трябва да са достатъчно строги, за да гарантират по ефективен начин спазването на правилата и да възпират нарушенията — без значение къде възникват те — и трябва да лишават нарушителите от изгодите от техните незаконни дейности.
                  
               
                     (35)
                  
                  
                     Въпреки че риболовните кораби, посочени в съображение 33, оперират в зони под юрисдикцията на трети държави, нито един от тях не фигурира в списъка на риболовните кораби с лиценз, който компетентните органи на Камерун представиха на Комисията през 2019 г. По всичко личи, че това положение е несъобразено както с точка 30 от Незадължителните насоки на ФАО относно действията на държавите на знамето, в която се посочва, че държавите на знамето следва да прилагат режим за издаване на разрешения на риболов и свързани с риболова дейности, така и с член 3, параграф 2 от Споразумението на ФАО за съответствие и точка 45 от МПД за ННН риболов, според които държавите трябва да гарантират, че плаващите под тяхното знаме риболовни кораби, които извършват риболов във води извън техните териториални води или юрисдикция, притежават валидно разрешение, издадено от съответните органи на държавата на знамето.
                  
               
                     (36)
                  
                  
                     Наред с това риболовният кораб OCEAN MARIA (№ в ММО 8719164), плаващ под знамето на Камерун, е предоставил на органите на държавата членка остаряло и следователно невалидно удостоверение за регистрация, когато е поискал влизане в пристанище на Европейския съюз през 2020 г. Въпреки факта, че впоследствие на компетентните органи е било представено валидно удостоверение преди влизането на кораба в пристанището, изглежда, че в периода между 4 февруари 2020 г. и 13 април 2020 г. корабът е продължил да извършва дейност, без да притежава валидно удостоверение за регистрация. Както Комисията, така и съответната държава членка изпратиха запитвания по отношение на този кораб и неговия статус, на които органите на Камерун не отговориха.
                  
               
                     (37)
                  
                  
                     Камерун потвърди пред Комисията заличаването от регистъра на корабите SEA WIND и SEA VIEW, включени в списъка на IOTC на корабите, извършващи ННН риболов, поради извършваните от тях незаконни риболовни дейности, но според информацията от публично достъпната база данни и данните, предоставени от органите на трети държави, корабът UTHAIWAN, включен в посочения списък на IOTC, понастоящем плава под знамето на друга държава. Органите на Камерун не представиха на Комисията информация за други мерки, които са били предприети срещу тези кораби, включени в списъка на корабите, извършващи ННН риболов, и техните оператори. Заличаването на риболовните кораби от регистъра не е достатъчна мярка, която следва да се предприеме от държавата на знамето, тъй като такава мярка не е насочена към ННН риболов и не осигурява прилагане на санкции или мерки срещу извършваните дейности по ННН риболов.
                  
               
                     (38)
                  
                  
                     Това нарушава препоръките за предприемане на принудителни мерки по отношение на дейностите по ННН риболов и за санкциониране на нарушителите с достатъчна строгост, така че да се постигне ефективното предотвратяване, възпиране и премахване на ННН риболов и нарушителите да бъдат лишени от изгодите, произтичащи от такъв риболов, както е посочено в точка 21 от МПД за ННН риболов, параграф 8, точки 2 и 7 от Кодекса на ФАО за поведение за отговорно рибарство, както и точки 31—33, 35 и 38 от Незадължителните насоки на ФАО относно действията на държавите на знамето.
                  
               
                     (39)
                  
                  
                     Въз основа на информацията, предоставена в съображения 33—37, и съгласно член 31, параграф 5, буква б) от Регламента относно ННН риболов се стигна до заключението, че Камерун не е приложил адекватни принудителни мерки за предотвратяване, възпиране и премахване на ННН риболов.
                  
               
                     (40)
                  
                  
                     В съответствие с член 31, параграф 5, буква в) от Регламента относно ННН риболов Комисията извърши анализ на степента и тежестта на проявите на разглеждания ННН риболов.
                  
               
                     (41)
                  
                  
                     Въпреки факта, че в писмена кореспонденция Комисията неколкократно подчерта пред компетентните органи на Камерун, че риболовни кораби под негово знаме са включени в списъците на IOTC на корабите, извършващи ННН риболов, органите на Камерун потвърдиха, че риболовният кораб UTHAIWAN плава под негово знаме, но не посочиха дали ще бъдат предприети мерки срещу действията на този кораб. Органите на Камерун не представиха на Комисията информация за каквито и да било мерки, предприети по отношение на корабите SEA WIND и SEA VIEW, които са включени в списъка на IOTC на корабите, извършващи ННН риболов, нито преди, нито след заличаването на корабите от националния регистър.
                  
               
                     (42)
                  
                  
                     Компетентните органи на Камерун не са осигурили също така подходящо сътрудничество с други държави и международни организации, както е посочено в съображение 31. Наред с това наличието на кораби на Камерун в списъка на IOTC на корабите, извършващи ННН риболов, показва липса на сътрудничество като държава на знамето с други държави в контекста на регионалните мерки за управление на рибарството.
                  
               
                     (43)
                  
                  
                     Предвид съображенията, изложени в настоящия раздел, и въз основа на всички факти, събрани от Комисията, както и на всички изявления, направени от камерунските органи, в съответствие с член 31, параграфи 3 и 5 от Регламента относно ННН риболов беше установено, че Камерун не е изпълнил задълженията си съгласно международното право по отношение на сътрудничеството и принудителните мерки.
                  
               3.3.   Неизпълнение на международни правила (член 31, параграф 6 от Регламента относно ННН риболов)
         
         
                     (44)
                  
                  
                     В съответствие с член 31, параграф 6, букви а) и б) от Регламента относно ННН риболов Комисията извърши анализ на ратифицирането от страна на Камерун на съответните международни инструменти в областта на рибарството или присъединяването му към тях, както и статута на държавата като договаряща страна в РОУР или съгласието ѝ да прилага приетите от тях мерки за опазване и управление.
                  
               
                     (45)
                  
                  
                     Макар Камерун да е ратифицирал UNCLOS (вж. съображение 12), той не е ратифицирал Споразумението относно прилагането на разпоредби на Конвенцията на ООН по морско право от 10 декември 1982 г., свързани с опазването и управлението на трансгранично преминаващите и далекомигриращите рибни запаси (UNFSA), Споразумението на ФАО за съответствие, нито Споразумението на ФАО за мерките на пристанищната държава от 2009 г.
                  
               
                     (46)
                  
                  
                     Това не е в съответствие със задължението за сътрудничество и задължението за предприемане или за сътрудничество за предприемане на мерки, необходими за опазването на живите морски ресурси в открито море, както е посочено в членове 117 и 118 от UNCLOS. Тази липса на сътрудничество нарушава също препоръките в точка 11 от МПД за ННН риболов, в която държавите се насърчават приоритетно да ратифицират, да приемат или да се присъединят към UNFSA и Споразумението на ФАО за съответствие. Тя нарушава също точка 14 от МПД за ННН риболов, в която се посочва, че държавите следва да прилагат изцяло и ефективно Кодекса на ФАО за поведение за отговорно рибарство и свързаните с него международни планове за действие.
                  
               
                     (47)
                  
                  
                     Както е описано в съображение 12, Камерун не е договаряща страна, нито сътрудничеща недоговаряща страна в нито една РОУР.
                  
               
                     (48)
                  
                  
                     В съответствие с член 31, параграф 6, буква в) от Регламента относно ННН риболов Комисията извърши анализ на възможността Камерун да е извършил действия или бездействия, които може да са ограничили ефективността на приложимите закони, подзаконови актове или международни мерки за опазване и управление.
                  
               
                     (49)
                  
                  
                     Чрез регистрирането в Камерун на риболовни кораби, включени в списъка на IOTC на корабите, извършващи ННН риболов, което им предоставя правото да плават под неговото знаме, органите на Камерун са ограничили ефективността на мерките за опазване и управление, приети от РОУР, и са нарушили международно договорените правила, като например член 3, параграф 1, буква а) от Споразумението на ФАО за съответствие, член 18, параграф 2 от UNFSA, точка 35 от Незадължителните насоки на ФАО относно действията на държавите на знамето и точки 38 и 39 от МПД за ННН риболов.
                  
               
                     (50)
                  
                  
                     Предвид съображенията, изложени в настоящия раздел, и въз основа на всички факти, събрани от Комисията, както и на изявленията, направени от Камерун, съгласно член 31, параграфи 3 и 6 от Регламента относно ННН риболов са налице сериозни индикации, че Камерун не е изпълнил всички предвидени в международното право свои задължения по отношение на международните правила и разпоредби и мерките за опазване и управление.
                  
               3.4.   Специфични ограничения при развиващите се държави (член 31, параграф 7 от Регламента относно ННН риболов)
         
         
                     (51)
                  
                  
                     Според индекса на човешкото развитие на Организацията на обединените нации (UNHDI) (14) през 2019 г. Камерун е бил определен за държава със среден индекс на човешко развитие, като е бил класиран на 153-то място от 189 държави.
                  
               
                     (52)
                  
                  
                     Макар че е възможно наличието на специфични ограничения на капацитета за наблюдение, контрол и надзор на флота, специфичните ограничения на Камерун, произтичащи от неговото равнище на развитие, не могат да обосноват всички установени в предишните раздели недостатъци. Това важи особено за липсата на специални разпоредби в националната правна уредба, отнасящи се до управлението на камерунския риболовен флот и до борбата, възпирането и премахването на дейностите по ННН риболов (включително принудителни мерки), както и за липсата на процедури, гарантиращи проверка на регистрацията на риболовни кораби под знамето на Камерун, и липсата на сътрудничество както между националните администрации, така и с Комисията, РОУР или администрациите на други държави.
                  
               
                     (53)
                  
                  
                     Предвид обстоятелствата, изложени в настоящия раздел, и въз основа на всички факти, събрани от Комисията, както и на изявленията, направени от Камерун, съгласно член 31, параграф 7 от Регламента относно ННН риболов беше установено, че е възможно състоянието на развитие и цялостната дейност на Камерун по отношение на управлението на рибарството да са засегнати от равнището на развитие на тази държава. От друга страна, предвид естеството на констатираните пропуски на Камерун, неговото равнище на развитие не може да оправдае, нито да обоснове по друг начин липсата на сътрудничество и цялостната му дейност като държава на знамето, пристанищна държава, крайбрежна държава или държава на пазара по отношение на рибарството, както и недостатъчните му действия за предотвратяване, възпиране и премахване на ННН риболов.
                  
               4.   ЗАКЛЮЧЕНИЕ ОТНОСНО ВЪЗМОЖНОСТТА ЗА ОПРЕДЕЛЯНЕ ЗА НЕСЪТРУДНИЧЕЩА ТРЕТА ДЪРЖАВА
         
         
                     (54)
                  
                  
                     С оглед на направените заключения по отношение на неизпълнението от страна на Камерун на неговите задължения съгласно международното право като държава на знамето, пристанищна държава, крайбрежна държава или държава на пазара и непредприемането на действия за предотвратяване, възпиране и премахване на ННН риболов, Камерун следва да бъде уведомен в съответствие с член 32 от Регламента относно ННН риболов за възможността да бъде определен от Комисията за несътрудничеща трета държава в борбата с ННН риболов.
                  
               
                     (55)
                  
                  
                     Също така Комисията следва да предприеме по отношение на Камерун всички действия, предвидени в член 32 от Регламента относно ННН риболов. С оглед на добрата администрация следва да бъде определен период, в рамките на който тази държава може да представи писмени отговори на уведомлението и да коригира положението.
                  
               
                     (56)
                  
                  
                     Уведомяването на Камерун относно възможността да бъде определен за държава, която Комисията счита за несътрудничеща за целите на настоящото решение, нито изключва, нито автоматично предполага предприемането от Комисията или от Съвета на по-нататъшни стъпки за целите на определянето и съставянето на списък с несътрудничещи трети държави,
                  
               РЕШИ:
         
            Член единствен
            Камерун се уведомява за възможността да бъде определен от Комисията за несътрудничеща трета държава в борбата с незаконния, недеклариран и нерегулиран риболов.
         
         
            Съставено в Брюксел на 17 февруари 2021 година.
            
               
                  За Комисията
               
               Virginijus SINKEVIČIUS
               
                  Член на Комисията
               
            
         
         
            (1)  ОВ L 286, 29.10.2008 г., стр. 1.
         
            (2)  https://treaties.un.org/
         
            (3)  https://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://www.iotc.org/vessels
         
            (4)  Тези кораби са посочени и в изготвените от CCSBT, ICCAT и SIOFA списъци на корабите, извършващи ННН риболов, в съответствие с решенията за кръстосано актуализиране на списъците.
         
            (5)  https://www.iotc.org/vessels
         
            (6)  Международен план за действие за предотвратяване, възпиране и премахване на незаконния, недеклариран и нерегулиран риболов, Организация на ООН за прехрана и земеделие, 2001 г.
         
            (7)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (8)  OLUTORSKY (№ в ММО 8826151), TRONDHEIM (№ в ММО 8832112), HELSINGFORS (№ в ММО 8033297), SVEABORG (№ в ММО 7610414), SEI WHALE (№ в ММО 7703950), AVACHINSKY (№ в ММО 8138695), FORSA (предишно име BORNHOLM, № в ММО 8721208), GREY WHALE (№ в ММО 7703962), MARSHAL VASILEVSKIY (№ в ММО 8033869), FREDERIKSHAMN (№ в ММО 8730132), VEGA (предишно име SKAGEN, № в ММО 8325353), HUMPBACK WHALE (№ в ММО 9120281).
         
            (9)  https://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttps://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttp://jornaldeangola.sapo.ao/sociedade/navio-de-pesca-retido-foi-ontem-inspeccionado
         
            (10)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (11)  Международен трибунал по морско право, дело № 21, параграф 129.
         
            (12)  http://www.fao.org/faolex/country-profiles/general-profile/fr/?iso3=CMR
         
            (13)  Незадължителни насоки относно действията на държавите на знамето, март 2014 г., публикувани на http://www.fao.org/3/a-i4577t.pdf
         
            (14)  http://hdr.undp.org/sites/all/themes/hdr_theme/country-notes/CMR.pdf